

VLADA REPUBLIKE HRVATSKE

Zagreb, 1. veljače 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo zdravstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka u vezi s realizacijom Projekta organizacije dnevne bolnice Opće bolnice Dubrovnik za potrebe stanovnika Grada Metkovića i okolnih općina |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ godine donijela

**Z A K L J U Č A K**

1. Vlada Republike Hrvatske podupire realizaciju Projekta organizacije dnevne bolnice Opće bolnice Dubrovnik za potrebe stanovnika Grada Metkovića i okolnih općina, radi unaprjeđenja zdravstvene zaštite, te podizanja dostupnosti i kvalitete zdravstvenih usluga stanovnika Dubrovačko-neretvanske županije.

2. Zadužuje se Ministarstvo zdravstva da, zajedno s Dubrovačko-neretvanskom županijom, sudjeluje u financiranju Projekta iz točke 1. ovoga Zaključka.

3. Ministarstvo zdravstva financirat će Projekt iz točke 1. ovoga Zaključka s iznosom od 1.500.000,00 kuna, koji je osiguran u Državnom proračunu Republike Hrvatske za 2019. godinu i projekcijama za 2020. i 2021. godinu, u 2019. godini na Razdjelu 096, Glavi 09605 - Ministarstvo zdravstva.

4. Zadužuje se Ministarstvo zdravstva da, u suradnji s Dubrovačko-neretvanskom županijom i Općom bolnicom Dubrovnik, poduzme potrebne radnje vezano uz realizaciju Projekta iz točke 1. ovoga Zaključka.

Klasa:

Urbroj:

Zagreb,

Predsjednik

mr. sc. Andrej Plenković

**O B R A Z L O Ž E N J E**

Vlada Republike Hrvatske ovim zaključkom podupire realizaciju Projekta organizacije dnevne bolnice Opće bolnice Dubrovnik za potrebe stanovnika Grada Metkovića i okolnih općina, radi unaprjeđenja zdravstvene zaštite, podizanja dostupnosti i kvalitete zdravstvenih usluga stanovnika Dubrovačko-neretvanske županije.

Realizacijom organizacije dnevne bolnice Opće bolnice Dubrovnik dodatno bi se povećala dostupnost i unaprijedila kvaliteta zdravstvenih usluga, kao i kvaliteta života i cjelokupna skrb za stanovnike Dubrovačko-neretvanske županije i stanovnike iz gravitirajućih područja.

Dnevna bolnica omogućuje suvremeni, ekonomičan i multidisciplinaran način liječenja koji znatno poboljšava kvalitetu zdravstvene zaštite, a kada za to postoji potreba stanovništva, kao u konkretnom slučaju, dnevna bolnica se osim u sklopu matične ustanove može uspostaviti i na odvojenoj lokaciji koja je prostorno bliže korisnicima. Time se osigurava veća dostupnost zdravstvene zaštite uz očuvanu kvalitetu pruženih zdravstvenih usluga i značajne financijske uštede za korisnike kao što je smanjenje putnih troškova za pacijente koji se upućuju u bolnice na većoj udaljenosti.

Predloženim zaključkom zadužuje se Ministarstvo zdravstva da, zajedno s Dubrovačko-neretvanskom županijom, sudjeluje u financiranju predmetnog Projekta.

Ministarstvo zdravstva financirat će navedeni Projekt s iznosom od 1.500.000,00 kuna koji je osiguran u Državnom proračunu Republike Hrvatske za 2019. godinu i projekcijama za 2020. i 2021. godinu, u 2019. godini na Razdjelu 096, Glava 09605 - Ministarstvo zdravstva.

Radi realizacije ovoga zaključka, zadužuje se Ministarstvo zdravstva da poduzme potrebne radnje u suradnji s Dubrovačko-neretvanskom županijom i Općom bolnicom Dubrovnik.